Uusi yli kahden hehtaarin luonnonsuojelualue Tampereelle – alueella kasvaa runsaasti hajuheinää, jonka hävittäminen on kielletty

Tampereen kaupunki esittää 2,2 hehtaarin suuruisen luonnonsuojelualueen perustamista Kolmenkulman Juhansuon alueelle. Kaupunki hakee Pirkanmaan ely-keskukselta Pahaluoman alueen rauhoittamista luonnonsuojelulain mukaiseksi yksityiseksi luonnonsuojelualueeksi. Tampereen yhdyskuntalautakunnan ympäristö- ja rakennusjaosto päätti rauhoituksen hakemisesta tiistaina. Pahaluoman alue sijaitsee kaupungin länsireunalla, noin 11 kilometriä Tampereen keskustasta, läntisen kehätien takana. Asemakaavassa rauhoitettavan alueen pääkäyttötarkoitus on suojaviheralue. Alueella on hajuheinäesiintymä, jonka hävittäminen on luonnonsuojelulain perusteella kielletty. Alueen puusto, purouoma ja kosteusolosuhteet tulee säilyttää luonnontilaisina. Satoja kukkivia versoja vuonna 2014 Hajuheinä on luokiteltu uhanalaisluokituksessa silmällä pidettäväksi. Vuonna 2014 paikalta laskettiin lähes 100 elinvoimaista mätästä, joissa oli yhteensä 345 kukkivaa versoa. Alue on rehevää, paikoin ryteikköistäkin puronvarsilehtoa ja korpea polveilevan, kivikkoisen ja luonnontilaisen kaltaisen purouoman ympärillä. Nyt esitettävää luonnonsuojelualueen rajausta on laajennettu luonnonsuojeluohjelmassa esitetystä. Laajennus on tehty tarkentuneen hajuheinän kasvupaikkatiedon perusteella. Ratayhteydelle tilavaraus kehätien varteen Luonnonsuojelualuevarauksen ja läntisen kehätien väliin on jätetty Pirkanmaan liiton lausunnon edellyttämällä tavalla 60 metriä vapaata tilaa Pirkanmaan maakuntakaavassa 2040 osoitetun uuden ratayhteyden tilavaraukselle. Hajuheinä kukkii heinäkuussa. Nimensä kasvi on saanut siitä, että sen kuivat versot tuoksuvat miellyttävän tuoksuiselta kumariinilta. Oikaisu 20.9.2018 klo 12.24: Jutussa oli ensin virheellinen kuva, jossa oli tuoksusimake. Juttuun on vaihdettu kuva hajuheinästä.